ประกาศกระทรวงคมนาคม เรื่อง กำหนดหลักเกณฑ์ วิธีการ และเงื่อนไขการจดทะเบียนรถยนต์รับจ้างสามล้อ ในท้องที่กรุงเทพมหานครเป็นการเพิ่มเติม (ฉบับที่ 2) พ.ศ. 2559 
ประกาศกระทรวงคมนาคม
ประกาศกระทรวงคมนาคม
เรื่อง กำหนดหลักเกณฑ์
วิธีการ และเงื่อนไขการจดทะเบียนรถยนต์รับจ้างสามล้อ
ในท้องที่กรุงเทพมหานครเป็นการเพิ่มเติม
(ฉบับที่ ๒)
พ.ศ. ๒๕๕๙
 

ตามที่ได้มีประกาศกระทรวงคมนาคม
เรื่อง หลักเกณฑ์ วิธีการ และเงื่อนไขการจดทะเบียนรถยนต์รับจ้างสามล้อในท้องที่กรุงเทพมหานคร
ลงวันที่ ๑๐ กรกฎาคม พ.ศ. ๒๕๕๘ ไว้แล้ว นั้น

โดยที่ประกาศดังกล่าวเปิดโอกาสให้ผู้ประสงค์ขอใช้สิทธิจดทะเบียนรถยนต์รับจ้างสามล้อในเขตกรุงเทพมหานครยื่นคำขอลงทะเบียนขอใช้สิทธิกับกรมการขนส่งทางบก
จำนวนไม่เกิน ๘๑๔ คัน และต้องนำรถมาจดทะเบียนภายใน ๑ ปี
นับจากวันที่ประกาศมีผลใช้บังคับ ซึ่งครบกำหนดในวันที่ ๑๗ กรกฎาคม พ.ศ. ๒๕๕๙
ปรากฏว่า มีผู้ยื่นคำขอลงทะเบียนขอใช้สิทธิจดทะเบียนรถยนต์รับจ้างเป็นจำนวนทั้งสิ้น ๔๑๒ คน นำรถมาจดทะเบียนแล้วจำนวน ๒๘๗ คน
คงเหลือที่ยังไม่ได้มาจดทะเบียนอีก ๑๒๕ คน สาเหตุที่ยังไม่นำรถสามล้อมาจดทะเบียนภายในระยะเวลาที่กำหนด
เนื่องจากกระบวนการขอสินเชื่อจากสถาบันการเงินใช้เวลานาน
ส่งผลให้การสั่งผลิตรถล่าช้าตามไปด้วย ดังนั้น
เพื่อเป็นการช่วยเหลือผู้ที่ประสงค์จะประกอบอาชีพขับรถยนต์รับจ้างสามล้อให้สามารถจดทะเบียนเป็นรถของตนเองและประกอบอาชีพได้อย่างถูกต้องตามกฎหมาย
สมควรขยายระยะเวลาการนำรถมาจดทะเบียนตามประกาศดังกล่าวออกไปอีก ๖ เดือน

อาศัยอำนาจตามความในข้อ
๒ วรรคสองแห่งกฎกระทรวง ฉบับที่ ๙ (พ.ศ. ๒๕๓๕) ออกตามความในพระราชบัญญัติรถยนต์
พ.ศ. ๒๕๒๒ กระทรวงคมนาคมจึงออกประกาศกำหนดหลักเกณฑ์
วิธีการ และเงื่อนไขการจดทะเบียนรถยนต์รับจ้างสามล้อในท้องที่กรุงเทพมหานคร (ฉบับที่
๒) ไว้ ดังต่อไปนี้

ข้อ
๑ ให้ยกเลิกความในวรรคสามของข้อ ๕
ของประกาศกระทรวงคมนาคม เรื่อง กำหนดหลักเกณฑ์ วิธีการ
และเงื่อนไขการจดทะเบียนรถยนต์รับจ้างสามล้อในท้องที่กรุงเทพมหานครเป็นการเพิ่มเติม พ.ศ. ๒๕๕๘ ประกาศ ณ วันที่ ๑๐
กรกฎาคม พ.ศ. ๒๕๕๘ และให้ใช้ความต่อไปนี้แทน
ผู้ที่ได้รับสิทธิจะต้องนำรถมาจดทะเบียนให้แล้วเสร็จภายในวันที่
๑๗ มกราคม ๒๕๖๐ หากพ้นกำหนดระยะเวลาดังกล่าว
ห้ามมิให้นายทะเบียนรับจดทะเบียนรถยนต์รับจ้างสามล้อนั้น

ข้อ
๒[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๕
สิงหาคม พ.ศ. ๒๕๕๙
ออมสิน ชีวะพฤกษ์
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม







ปริยานุช/จัดทำ
๓๑ สิงหาคม
๒๕๕๙

ปุณิกา/ตรวจ
๗ กันยายน ๒๕๕๙

























[๑] ราชกิจจานุเบกษา
เล่ม ๑๓๓/ตอนพิเศษ ๑๙๒ ง/หน้า ๑๗/๓๐ สิงหาคม ๒๕๕๙